אמא יקרה,"קרידה מייה"

תם מסע חייך

מסע שכמו כל מסע ,ובמיקרה שלך קצת יותר, לעיתים היה מפותל,עם עליות ומורדות, לעיתים פסעת על שפת תהום ולעיתים על דרך רחבה ומוצקה.

מסע שהחל בבואנוס אירס ומסתיים מול שדות השפלה בקיבוץ.

הזכרונות הראשונים שלי מאמא קשורים לריחות, ריח הבישול ממטבח הקיבוץ שדבק לבגדיך ועטף אותי כשחיבקתי אותך בתור ילד, ריח עוגיות חמאה טריות שמילא את האויר כשליוויתי אותך למאפיה, שם היית נוזפת בי בכל פעם שאכלתי בצק לא אפוי.

אמא הייתה נערה מרדנית ועשתה את הדברים על פי תפיסתה ובדרכיה, בגיל צעיר החליטה לסיים את לימודיה ולצאת לעבוד ואת העלייה לארץ עשתה בניגוד לרצון משפחתה, זאת לאחר שהייתה פעילה נלהבת בשומר הצעיר ונשבתה ברוח הציונות והחלוציות וכך גם בדרכה החליטה על דרך קבורתה .

כילד צעיר אני זוכר אמא קשוחה במקצת, היה צריך להתנהג יפה ליד השולחן,להיות מנומס ועוד.

יחד עם זאת בעייני היתה לביאה אמיתית ששמרה עלי מכל משמר, סיפור אחד קטן : בחברת הילדים אורגן יום כיף מחוץ לקיבוץ,בעת העליה לאוטובוס אני וילד נוסף רבנו עם אחד המחנכים על מקום ישיבה בקדמת האוטובוס, בתור עונש הורדנו מההסעה והוחלט של נשתתף בפעילות. אמא כששמעה על כך מיהרה לצאת מהמטבח, החליפה בגדים , אספה אותי והכריזה שהיא לוקחת אותי ליום בילוי בתל אביב, וכך עשתה.

לאחר שאריאל נהרג אמא עטפה אותי ככל יכולת והדחיקה את האבל הפרטי שלה כדי לגונן עלי , לאחר מספר שנים היא שילמה על כך מחיר אישי כבד כאשר למעשה התמוטטה מהצער שהצטבר בכל התקופה שלא נתנה לאבלה הפרטי ביטוי.

באותם ימים, אני באופן אישי חשבתי שאמא כבר לא תחזור לעצמה , אך כמו עוף החול עם המון המון כוחות פנמיים ועזרה, אמא התרוממה מחדש. השינוי האמיתי התרחש לאחר הולדת הנכדים , הניצוץ חזר לעניים ואמא הפכה לסבתא- ואיזה סבתא ! אנרגיות מטורפות חוש הומור שהולך ומתחדד ורוח שטות יחד עם חדוות חיים , כל אלה מלאו אותה מחדש.

בביקורים התכופים בקיבוץ אמא בלתה שעות במשחקים והשתוללות עם הנכדים והכל מלווה בחוש הומור המיוחד שלה , בשביל הנכדים את היית "סבתא גנובה" סבתא איתה אפשר לעשות כל דבר כל עוד הוא מעלה חיוך.

אם מעצמה היתה אמא חוסכת , מהנכדים לא נחסך דבר וכמעט הכל היה מותר ואפשרי.

כך אזכור אותך אמא

עם חיוך וחוש הומור ,איתם נכנסת ללב הסובבים אותך , מלאת אנרגיה ופעילה.

החודשים האחרונים היו לך לא קלים, הפכת סיעודית וכמובן שהמצב החדש השפיע עליך קשות,

בהקשר לכך אני רוצה להודות באופן אישי לכל מי שליווה את אמא בתקופה האחרונה ועשה ככל הניתן להקל עליה צוות המרפאה, צוות בית הדר, ועדת בריאות ,עלווה ובעיקר לחברות הקרובות שליוו את אמא שנים רבות.

אמא מסע חייך מסתיים נוחי בשלום אל משכבך

באהבה גדולה וגעגוע.